TARYBOS REGLAMENTAS (EB) Nr. 1009/2008
2008 m. spalio 9 d.
iš dalies keičiantis Reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Pagal Reglamento (EB) Nr. 1782/2003 (2) 68 straipsnį išmokų už galvijus atveju papildomos valstybių narių išmokos ūkininkams skiriamos to reglamento IV antraštinės dalies 12 skyriuje numatytomis sąlygomis.
(2)
Pagal Reglamento (EB) Nr. 1782/2003 138 straipsnį, siekiant gauti tiesiogines išmokas pagal to Reglamento IV antraštinės dalies 12 skyrių, gyvuliai turi būti identifikuojami ir registruojami pagal 2000 m. liepos 17 d. Europos Parlamento ir Tarybos reglamentą (EB) Nr. 1760/2000, nustatantį galvijų identifikavimo bei registravimo sistemą, reglamentuojantį jautienos bei jos produktų ženklinimą (3).
(3)
Pagal Reglamento (EB) Nr. 1760/2000 7 straipsnio 1 dalies antrą įtrauką kiekvienas gyvulių turėtojas turi informuoti kompetentingą instituciją apie visus gyvulių judėjimus ūkyje (įvežimus bei išvežimus) ir kiekvieną gimimą bei kritimą kartu nurodydamas šių įvykių datas per valstybės narės nustatytą 3-7 dienų laikotarpį nuo įvykio.
(4)
Tačiau reikia patikslinti Reglamento (EB) Nr. 1782/2003 138 straipsnyje nustatyto įpareigojimo taikymo sritį. Gyvuliai neturėtų būti automatiškai laikomi neatitinkančiais jokios išmokos skyrimo kriterijų tik dėl to, kad kompetentingai institucijai per Reglamento (EB) Nr. 1760/2000 7 straipsnio 1 dalies antroje įtraukoje nurodytą laikotarpį nepranešta apie gyvulio gimimo ar kritimo arba bet kokio judėjimo datą. Gyvulio išlaikymo laikotarpio pradžią taip pat galima laikyti tinkamu laikotarpiu patikrinti, ar atitinkamas gyvulys tikrai identifikuotas ir registruotas siekiant gauti išmokas pagal Reglamento (EB) Nr. 1782/2003 IV antraštinės dalies 12 skyrių.
(5)
Todėl Reglamento (EB) Nr. 1782/2003 138 straipsnį reikėtų atitinkamai iš dalies pakeisti.
(6)
Šiuo pakeitimu siekiama tik nustatyti teisės gauti tokias išmokas suteikimo kriterijus. Šiuo pakeitimu nekeičiamas gyvulių atsekamumas, nes ūkininkai ir toliau privalo vykdyti visus Reglamente (EB) Nr. 1760/2000 nustatytus gyvulių identifikavimo ir registravimo reikalavimus.
(7)
Reglamento (EB) Nr. 1782/2003 138 straipsnyje nustatytą įpareigojimą reikėtų taikyti siekiant gauti visas išmokas pagal minėto reglamento IV antraštinės dalies 12 skyrių. Kadangi ataskaitinis tokių išmokų tvarkymo laikotarpis yra kalendoriniai metai, šį pakeitimą reikėtų taikyti nuo 2008 m sausio 1 d., kad jis būtų taikomas visoms 2008 kalendoriniais metais skiriamoms išmokoms,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1782/2003 138 straipsnyje pridedama ši pastraipa:
„Nepaisant to, gyvulys taip pat laikomas atitinkančiu išmokų skyrimo kriterijus, jei gyvulio išlaikymo laikotarpio pirmą dieną kompetentingai institucijai buvo pateikta Reglamento (EB) Nr. 1760/2000 7 straipsnio 1 dalies antroje įtraukoje nustatyta informacija, kaip nustatyta vadovaujantis šio reglamento 144 straipsnio 2 dalyje nurodyta tvarka.“
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2008 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Liuksemburge, 2008 m. spalio 9 d.